CELEX: 62014CN0215
Language: el
Date: 2014-04-28 00:00:00
Title: Υπόθεση C-215/14: Αίτηση προδικαστικής αποφάσεως την οποία υπέβαλε το High Court of Justice, Chancery Division (Ηνωμένο Βασίλειο) στις 28 Απριλίου 2014 — Société de Produits Nestlé SA κατά Cadbury UK Ltd

21.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 235/6
            
         Αίτηση προδικαστικής αποφάσεως την οποία υπέβαλε το High Court of Justice, Chancery Division (Ηνωμένο Βασίλειο) στις 28 Απριλίου 2014 — Société de Produits Nestlé SA κατά Cadbury UK Ltd
   (Υπόθεση C-215/14)
   2014/C 235/08
   Γλώσσα διαδικασίας: η αγγλική
   
      Αιτούν δικαστήριο
   
   High Court of Justice, Chancery Division (England and Wales)
   
      Διάδικοι στην υπόθεση της κύριας δίκης
   
   
      Προσφεύγουσα: Société de Produits Nestlé SA
   
      Καθής: Cadbury UK Ltd
   
      Προδικαστικά ερωτήματα
   
   
               1)
            
            
               Προκειμένου να διαπιστωθεί ότι εμπορικό σήμα έχει αποκτήσει διακριτικό χαρακτήρα μετά τη χρήση που του έχει γίνει, κατά την έννοια του άρθρου 3, παράγραφος 3, της οδηγίας 2008/95/ΕΚ (1), αρκεί ο αιτών την καταχώριση να αποδείξει ότι κατά τον κρίσιμο χρόνο ένα σημαντικό τμήμα του ενδιαφερόμενου κοινού αναγνωρίζει το σήμα και το συσχετίζει με τα προϊόντα του αιτούντος υπό την έννοια ότι, εάν επρόκειτο να εξετάσει ποιος εμπορεύεται προϊόντα που φέρουν αυτό το σήμα, θα αναγνώριζε τον αιτούντα; Ή πρέπει ο αιτών να αποδείξει ότι σημαντικό τμήμα του ενδιαφερόμενου κοινού στηρίζεται στο σήμα (συγκρινόμενο με οποιοδήποτε άλλο ενδεχομένως υφιστάμενο εμπορικό σήμα) ως ένδειξη της προελεύσεως των προϊόντων;
            
         
               2)
            
            
               Όταν το σχήμα αποτελείται από τρία ουσιώδη στοιχεία, από τα οποία το ένα προκύπτει από την ίδια τη φύση του προϊόντος και τα υπόλοιπα είναι αναγκαία για την επίτευξη τεχνικού αποτελέσματος, αντιτίθεται το άρθρο 3, παράγραφος 1, στοιχείο ε', σημεία i ή/και ii, της οδηγίας 2008/95/ΕΚ στην καταχώριση αυτού του σχήματος ως εμπορικού σήματος;
            
         
               3)
            
            
               Αντιτίθεται το άρθρο 3, παράγραφος 1, στοιχείο ε', σημείο ii, της οδηγίας 2008/95/ΕΚ στην καταχώριση σχημάτων τα οποία είναι αναγκαία για την επίτευξη τεχνικού αποτελέσματος σε σχέση με τον τρόπο κατασκευής του προϊόντος κατ’ αντιδιαστολή προς τον τρόπο λειτουργίας τους;
            
         
      (1)  Οδηγία 2008/95/ΕΚ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2008, για την προσέγγιση των νομοθεσιών των κρατών μελών περί σημάτων (ΕΕ L 299, σ. 25).